和书画舫联句韵
李廷臣 (Yuan)
榑桑旭日红半壁，草色如天青满帘。入海雀群应化蛤，逐风龙唾或生盐。长云带水连三岛，落月和星转四檐。灵穴怪鳅潮捲尾，山中老兔颖濡尖。仙姬具饭青精细，庖吏储鲜异味厌。翠釜出驼行玉碗，绣帷熏麝启银奁。吹箫公子鸾凰语，击剑将军虎豹髯。郢雪飘飘诗总好，蒲萄滟滟酒频添。酣歌更上层楼顶，万顷波光上下黏。